Document ID: 32014D0849

DEĊIŻJONI TA' IMPLIMENTAZZJONI TAL-KUMMISSJONI
tas-26 ta' Novembru 2014
li temenda d-Deċiżjoni 90/179/Euratom, KEE li tawtorizza lir-Repubblika Federali tal-Ġermanja biex tuża statistika għas-snin li jippreċedu l-aħħar sena għajr waħda u biex ma tikkunsidrax ċerti kategoriji ta' tranżazzjonijiet jew biex tuża ċerti stimi approssimattivi għall-kalkolu tal-bażi tar-riżorsi proprji tal-VAT
(notifikata bid-dokument C(2014) 8931)
(It-test bil-Ġermaniż biss huwa awtentiku)
(2014/849/UE, Euratom)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat it-Trattat li jistabbilixxi l-Komunità Ewropea tal-Enerġija Atomika,
Wara li kkunsidrat ir-Regolament tal-Kunsill (KEE, Euratom) Nru 1553/89 tad-29 ta' Mejju 1989 dwar l-arranġamenti uniformi definittivi għall-ġbir ta' riżorsi proprji li jakkumulaw mit-taxxa tal-valur miżjud (1), u b'mod partikulari it-tieni inċiż tal-Artikolu 6(3) tiegħu,
Wara li kkonsultat lill-Kumitat Konsultattiv dwar ir-Riżorsi Proprji,
Billi:
(1)
Skont l-Artikolu 284 tad-Direttiva tal-Kunsill 2006/112/KE (2), il-Ġermanja tista' tkompli tagħti ħelsien gradwat mit-taxxa jekk hija kienet qed teżerċita din l-opzjoni skont l-Artikolu 14 tad-Direttiva tal-Kunsill 67/228/KEE (3); dawk it-tranżazzjonijiet għandhom jiġu kkunsidrati biex tkun determinata l-bażi tar-riżorsi proprji tal-VAT.
(2)
Fl-ittra tagħha tad-29 ta' April 2014 (4), il-Ġermanja talbet li titneħħa l-awtorizzazzjoni relatata ma' ħelsien gradwat mit-taxxa peress li m'għadhiex tagħti ħelsien gradwat mit-taxxa lil intrapriżi żgħar.
(3)
Huwa għalhekk xieraq li tkun emendata d-Deċiżjoni tal-Kummissjoni 90/179/Euratom, KEE (5) skont dan,
ADOTTAT DIN ID-DEĊIŻJONI:
Artikolu 1
Fl-ewwel paragrafu tal-Artikolu 3 tad-Deċiżjoni 90/179/Euratom/KEE, jitħassar il-kliem “għall-kalkolu tat-taxxa mhux miġbura minħabba l-ħelsien gradwat mit-taxxa mogħti taħt l-Artikolu 24(2) tas-Sitt Direttiva, u”.
Artikolu 2
Din id-Deċiżjoni hija indirizzata lir-Repubblika Federali tal-Ġermanja.
Magħmul fi Brussell, is-26 ta' Novembru 2014.

Labels: 2
18
15
4